Kaskelothvaler kan i ny og næ strande på den jyske vestkyst. Men det er ikke før set, at en 2,5 tons tung kaskelothval lader sig laste på en stor blokvogn for at rejse den 500 km. lange vej fra legepladsfirmaet MONSTRUM i Hvidovre ved København til Nordsømuseet i Hirtshals. Transporten foregår på danske landeveje i dag. Til trods for, at kaskelothvalen er lavet i størrelsesforholdet 1:1, er den livagtige hvals rette element ikke vandet. Den vil unægtelig føle sig bedre tilpas, når den bliver en del af Nordsømuseets nye legeunivers, der åbner i efterårsferien. Den 15 meter lange hval er 4 meter høj og 3 meter bred. Den har finner og 22 tænder i det drabelige gab.

Opsummering:
2,5 tons tung kaskelothval rejser mandag tværs gennem Danmark for endelig at slå sig ned i Nordsømuseet i Hirtshals